**EELNÕU 2021/18**

**KOMISJONID:**

|  |  |
| --- | --- |
| eelarve- ja arengu- | X |
| haridus- | JK |
| kultuuri- ja spordi- |  |
| majandus-ja keskkonna- |  |
| revisjoni- |  |
| sotsiaal- | X |

**VILJANDI LINNAVOLIKOGU**

MÄÄRUS

### 16. detsember 2021 nr

Viljandi Linnavolikogu 17.12.2020 määruse nr 99

„Viljandi linna huvikoolide õppetasu maksmise

ja õppetasu soodustuse andmise kord“ muutmine ja täiendamine

Määrus kehtestatakse kohaliku omavalitsuse korralduse seaduse § 6 lõike 3 punkti 2, § 22 lõike 1 punkti 5 ja Eesti Vabariigi põhiseaduse § 28 alusel.

§ 1. Muuta Viljandi Linnavolikogu 17.12.2020 määruse nr 99 „Viljandi linna huvikoolide õppetasu maksmise ja õppetasu soodustuse andmise kord“ (edaspidi määrus) §-i 1 ja sõnastada see järgmiselt:

„§ 1. Määrusega sätestatakse Viljandi linna munitsipaalhuvikoolis lapsevanema, eestkostja või hooldaja (edaspidi vanem) poolt makstava õppetasu maksmise ja munitsipaalhuvikoolis ning erahuvikoolis makstava õppetasu soodustuse andmise kord.“

§ 2. Muuta määruse § 2 lõiget 1 ja sõnastada see järgmiselt:

„(1) Munitsipaalhuvikoolina käsitletakse käesoleva korra mõistes Viljandi Huvikooli, Viljandi Kunstikooli, Viljandi Muusikakooli ja Viljandi Spordikooli.“

§ 3. Lisada määruse §-i 2 lõige 11 ja sõnastada see järgmiselt:

„(11) Erahuvikoolina käsitletakse eraühingu poolt peetavat huvikooli, millel on koolitusluba ning mille õppurite andmed on kantud Eesti Hariduse Infosüsteemi (EHIS).“

§ 4. Muuta määruse §-i 3 pealkirja ja sõnastada see järgmiselt:

„§ 3. Õppetasu maksmine munitsipaalhuvikoolis.“

§ 5. Muuta määruse § 2 lõiget 5 ja sõnastada see järgmiselt:

„(5) Käesoleva korra § 4 lõike 3 mõistes käsitletakse huvikoolina lisaks huvitegevust pakkuvaid eraühinguid, millel ei ole koolitusluba, kuid mis pakuvad regulaarselt toimuvat huvitegevust, mille kestus on vähemalt üks soodustuse määramise periood.“

§ 6. Muuta määruse § 4 lõiget 1 ja sõnastada see järgmiselt:

„(1) Õppetasu soodustus 50% kehtib munitsipaalhuvikooli õppurile, kes on tervislikel põhjustel õppetööst puudunud rohkem kui 4 nädalat (28 kalendripäeva ja enam) ning see kinnitatakse huvikooli direktori käskkirjaga. Õppuri puuduma jäämisest tervislikel põhjustel on vanem kohustatud teavitama huvikooli kirjalikku taasesitamist võimaldavas vormis.“

§ 7. Lisada määruse §-i 6 lõige 4 ja sõnastada see järgmiselt:

„(4) § 2 lõiget 5 rakendatakse alates 01.01.2022 kuni 31.12.2022.“

§ 8. Määrus jõustub kolmandal päeval pärast avaldamist Riigi Teatajas.

(allkirjastatud digitaalselt)

Helmen Kütt

linnavolikogu esimees

# Koostaja(d): Vilja Volmer-Martinson

**Esitatud:**

**Esitaja:** Viljandi Linnavalitsus **Ettekandja:** Kristjan Mändmaa

**Lk arv:**

**Hääletamine:** poolthäälteenamus

Seletuskiri

**Viljandi Linnavolikogu 17.12.2020 määruse nr 99 „Viljandi linna huvikoolide õppetasu maksmise ja õppetasu soodustuse andmise kord“ muutmine ja täiendamine**

Eelnõu eesmärk on laiendada seni munitsipaalhuvikoolidele ja erahuvikoolidele kehtestatud 100% õppetasu soodustus huvitegevust pakkuvatele eraühingutele. Tegevus on suunatud huvihariduse ja –tegevuse kättesaadavuse suurendamiseks.

Eelnõu koostamist reguleerivad järgmised õiguslikud alused.

Kohaliku omavalitsuse korralduse seadus

§ 6. Omavalitsusüksuse ülesanded ja pädevus

(3) Lisaks käesoleva paragrahvi 1.-2. lõikes sätestatud ülesannetele otsustab ja korraldab omavalitsusüksus neid kohaliku elu küsimusi:

2) mis ei ole seaduse antud kellegi teise otsustada ja korraldada.

§ 22. Volikogu pädevus

(1) Volikogu ainupädevusse kuulub järgmiste küsimuste otsustamine:

5) toetuste andmise ja valla või linna eelarvest finantseeritavate teenuste osutamise korra kehtestamine.

Eesti Vabariigi põhiseadus

§ 28 Igaühel on õigus tervise kaitsele.

Eesti kodanikul on õigus riigi abile vanaduse, töövõimetuse, toitjakaotuse ja puuduse korral. Abi liigid, ulatuse ning saamise tingimused ja korra sätestab seadus. Kui seadus ei sätesta teisiti, siis on see õigus võrdselt Eesti kodanikuga ka Eestis viibival välisriigi kodanikul ja kodakondsuseta isikul.

Riik soodustab vabatahtlikku ja omavalitsuse hoolekannet.

**Lasterikkad pered ja puuetega inimesed on riigi ja kohalike omavalitsuste erilise hoole all.**

Määrus annab lapsevanematele võimaluse taotleda õppetasu 100% soodustus ehk vabastust ka huvitegevust pakkuvate ühingute õppetasule. Siiani on seda saanud küsida munitsipaalhuvikoolide ja erahuvikoolide õppetasule. Vabastuse saamise tingimused ja taotlemise ning määramise protsess jäävad samaks.

Viljandi linnas tegutseb 12 eraühingut, kes pakuvad regulaarselt toimuvat huvitegevust. Selle all peame silmas, et tegevus ei ole juhuslik või lühiajaline kursus, vaid kestab järjepidevalt vähemalt ühe soodustuse perioodi jooksul (soodustuse perioodid on 1. jaanuarist 31. maini ja 1. septembrist 31. detsembrini).

Viljandi linnas tegutsevad huvitegevust pakkuvad ühingud:

1. Viljandi Rattaklubi
2. Kondor Fight Club
3. Dance Dream Tantsustuudio
4. Taibukate Teaduskool
5. Muusikastuudio Cantabile
6. Laste- ja noorteteater Reky
7. Viljandi Laevamudelistide Klubi
8. Viljandimaa Ratsaspordiklubi
9. Motospordiklubi Nord
10. Viljandi Joogakeskus
11. Viljandi Taipoksi Klubi
12. VLND Hokikool (on plaan muutuda huvikooliks koos iluuisutajatega)

Huvitegevust pakkuvate ühingute lisamine määrusesse kannab endas peamiselt huvihariduse- ja tegevuse kättesaadavuse suurendamise eesmärki, seda just haavatavate gruppide seas, kelleks on kõne all oleva määruse mõistes paljulapselised ja toimetulekuraskustes pered.

Näiteks: kui pere vastaks tingimusele „huvikoolis õpib 3 õppurit“, kuid üks lastest õpib hoopis Viljandi Rattaklubis (mis on huvitegevust pakkuv eraühing), siis ei saa pere taotleda vabastust ühelegi lapsele, kuna sellisel juhul ei käi kolm last huvikoolis.

Huvitegevust pakkuvate ühingute õppetasust vabastuse andmine võrdselt munitsipaal- ja erahuvikoolidega on esialgu planeeritud üheks aastaks, kuna hetkel puudub täielik ülevaade eraühingutes õppevatest Viljandi linna lastest (neil ei ole andmete esitamise kohustust) ning samuti sellest, milline osa neist kasvab vabastuse andmise tingimustele vastavates peredes. Üheaastane nö katseaeg annab meile võimaluse saada parem ülevaade nii eelpool nimetatud laste arvust kui kulust, mis tulevikus antud toetusele planeerida.

Erahuvikoolide vabastuse andmine on ja saab ka eraühingute puhul korraldatud tagantjärele kompenseerimisena ehk me kompenseerime reaalset õppetasu lapsevanema poolt esitatud kuludokumentide alusel (arve ja maksekorraldus).

2021. aastal antud vabastused:

|  |  |  |
| --- | --- | --- |
| **Huvikool** | **Laste arv** | **Summa** |
| KEVAD 2021 5 kuud  (01.01. – 31.05.2021) |  |  |
| Viljandi Muusikakool | 31 | 5703 |
| Viljandi Spordikool | 57 | 6875 |
| Viljandi Kunstikool | 9 | 1602 |
| Viljandi Huvikool | 15 | 955 |
| Viljandi Jalgpallikool Tulevik | 11 | 1615 |
| Ott Ahoneni Tennisekool | 8 | 1745 |
| FACE moe- ja Tantsukool | 3 | 330 |
| Tantsukool Maerobic | 3 | 305 |
| Eve Stuudio | 5 | 615 |
| Tartu Iluuisutamisklubi | 1 | 200 |
| **KOKKU:** | **143** | **19 945** |
| SÜGIS 2021 4 kuud  (01.09. – 31.12.2021) |  |  |
| Viljandi Muusikakool | 38 | 5838 |
| Viljandi Spordikool | 46 | 4530 |
| Viljandi Kunstikool | 6 | 496 |
| Viljandi Huvikool | 19 | 1646 |
| Viljandi Jalgpallikool Tulevik | 13 | 1676 |
| Ott Ahoneni Tennisekool | 8 | 1404 |
| FACE moe- ja Tantsukool | 5 | 400 |
| Tantsukool Maerobic | 5 | 468 |
| Eve Stuudio | 5 | 660 |
| Tartu Iluuisutamisklubi | 1 | 120 |
| **KOKKU:** | **146** | **17 238** |
| **KOKKU:** |  | **37 183** |

\* Kevadel ja sügisel lapsed korduvad, on üksikuid erinevusi.

\* Tegemist on otsustatud toetustega. Tegelik summa, mis kajastub eelarves, on sel aastal väiksem, kuna pandeemia tõttu katkes kevadel huvikoolide õppetöö ning kohati langetati hindu.

Nimetatud muudatused on tehtud määruse selgemaks muutmise eesmärgil, samuti selgemate piiride seadmiseks erinevate soodustuste andmise vahel. Samuti olid muudatused vajalikud, et huvitegevust pakkuvate eraühingute liitmine määrusesse saaks olla tähtajaline ning vajadusel saaks selle osa aasta möödudes määrusest välja arvata ilma määruse muutmise vajaduseta.

Huvitegevust pakkuvate eraühingute liitmine käesolevasse korda on planeeritud katta riiklikust huvihariduse ja –tegevuse lisarahastusest. Kulu hinnanguline suurus on 2500 eurot aastas.

Eelnõule on lisatud määruse terviktekst muudatusettepanekutega (märgitud kollasena).

(allkirjastatud digitaalselt)

Vilja Volmer-Martinson

kultuuri- ja noorsootöö spetsialist